Eendeweer hier - Politiek En Nasionale Nuus - Republikein
Thursday, January 20th, 19:18:12
SWAAR reënbuie oor die sentrale hoogland was gister hopelik die aankondiging van die koms van die reën in \'n dorre Namibië, waar die oproep vir voedselhulp en drukbemarking van verhongerde vee daagliks groter word.
Die versengende hitte is gister verbreek toe donderbuie wyd oor die sentrale gedeelte van die land uitgesak het. Die weerkantoor op die internasionale lughawe by Windhoek voorspel dat kanse op reën vir die res van die week oor die noordelike helfte van die land net kan verbeter.
\"Alles juig hier by ons ná die aarde so droog was,\" was die kommentaar gister ná \'n stortbui oor Windhoek en die omliggende gebiede uitgesak het.
Me. Welma Myburgh het uit die Friedenau-omgewing gesê dit het gisteroggend fyn begin reën en teen 12:00 het \'n harde bui uitgesak. \"Ons het al 19 mm vir die dag gehad,\" het sy gesê.
Teen 14:00 gistermiddag is in die hoofstad reeds tot soveel as 20 mm reën gemeet en volgens die weerkantoor is die kanse op \'n nat Nuwejaar goed. In woonbuurte soos Suiderhof, Pionierspark, Academia, Olympia, Eros, Katutura en Khomasdal, het stortbuie oor die middaguur welkome verligting ná dae se skroeiende hitte gebring.
Die reënkombers gister het egter net oor die hartjie van Namibië gehang, maar met navraag oor ander dele van die land is goeie vooruitsigte vir die res van die seisoen voorspel.
Mev. Steffi Eggert van die Otavi-omgewing het gister gesê hulle het 60 mm reën oor die Kerstyd ontvang en oral in die mieliedriehoek is boere besig om gewasse vir die seisoen aan te plant, aangesien boere voel die grondvog is nou reg om die aanplantings te onderhou tot die \"groot\" reënseisoen in Februarie in aanvang neem.
Langs die Kavangorivier in die noorde is kommersiële- en kommunale boere ook geesdriftig aan die plant.
Die streekraadslid van die Mukwe-kiesafdeling, mnr. John Thighuru, het aan Nampa gesê inwoners van nedersettings in dié kiesafdeling werk reeds die afgelope weke hard op hulle lande. Hy moedig die mense aan om landbou-aktiwiteite nou hul eerste prioriteit te maak.
Dié omgewing het sedert Vrydag 125 mm reën ontvang, wat ook bedrywighede by drie prominente landbouplase in volle gang het.
Polisiepersoneel en NamWater-amptenare het berig dat die vlak van die Kavangorivier vinnig styg. Dit dui op goeie neerslae in die opvanggebied van die Kavangorivier op die sentrale hooglande van Angola. Gister was die vlak op 5,2 meter, maar vanweë probleme met rekenaars kon die vlak van die rivier in die ooreenstemmende tyd verlede jaar nie gegee word nie.
Rundu en Katima Mulilo, wat eergister 20,6 mm reën ontvang het, en die omgewing rondom dié plekke kan vandag steeds reën verwag.
Mnr. Victor Kaurimuje, weervoorspeller, het gister aan Republikein gesê die noorde van die land het vandag \'n 60 persent kans dat dit sal reën, terwyl die kanse op reën in die sentrale en ooste van Namibië 40 persent is.
Teen môre verswak die kanse in die noorde tot 40 persent, maar vir die sentrale en oostelike dele is die kans steeds 40 persent.
Vrydag word goeie ontwikkeling in die noordweste verwag, maar in die sentrale, noordelike, noordoostelike en oostelike dele is die kans net 20 persent.
Saterdag behoort die kanse weer te versterk, wanneer \'n 40 persent kans vir reën in die binneland bestaan. In die noordooste en noordweste is die kanse \'n skrale 20 persent.
Langtermynvoorspellers meen steeds Namibië se kanse op normale reënneerslae in die tweede helfte van die seisoen is goed.